На основу члана 32. став 1. тачка 6), а у вези са чланом 20. став 1. тачка 5) Закона о локалној самоуправи (''Службени гласник РС'', број 129/2007, 83/2014 – др. закон и 101/2016 – др. закон), члана 4. став 3. и члана 13.Закона о комуналним делатностима (''Службени гласник РС'', број 88/2011 и 104/2016), члана 24. став 1. тачка 6), а у вези са чланом 11. став 1. тачка 5) Статута општине Велика Плана (''Међуопштински службени лист општина Велика Плана и Смедеревска Паланка'', број 39/2008) и члана 18.Одлуке о комуналним делатностима на територији општине Велика Плана (''Међуопштински службени лист општина Велика Плана и Смедеревска Паланка'', број 8/2015),

 Скупштина општине Велика Плана, на 12. седници одржаној 28.04.2017. године донела је

**ОДЛУКУ**

**О УПРАВЉАЊУ ЈАВНИМ ПАРКИРАЛИШТИМА**

 **НА ТЕРИТОРИЈИ ОПШТИНЕ ВЕЛИКА ПЛАНА**

I ОПШТЕ ОДРЕДБЕ

**Члан 1.**

Овом Одлуком уређују се услови и начин обављања комуналне делатности управљања јавним паркиралиштима на територији општине Велика Плана.

**Члан 2.**

Управљање јавним паркиралиштима је услуга одржавања јавних паркиралишта и простора за паркирање на обележеним местима (затворени и отворени простори), организација и вршење контроле и наплате паркирања, услуга уклањања непрописно паркираних, одбачених или остављених возила, премештање паркираних возила под условима прописаним законом, постављање уређаја којима се по налогу надлежног органа спречава одвожење возила, као и уклањање, премештање возила и постављање уређаја којима се спречава одвожење, као и вршење наплате ових услуга.

Обављање послова из члана 1. ове одлуке поверава се Јавном комуналном предузећу ''Милош Митровић'' Велика Плана (у даљем тексту: Вршилац комуналне делатности).

Међусобна права и обавезе којe се односе на обављање послова из става 1. овог члана уредиће се уговором закљученим између општине Велика Плана и Вршиоца комуналне делатности.

**Члан 3.**

Јавна паркиралишта, у смислу одредаба ове одлуке, су јавне површине и посебно изграђени објекти одређени за паркирање моторних возила чији je власник или корисник општина Велика Плана.

Јавним паркиралиштима не сматрају се посебне површине за паркирање возила која припадају одређеном објекту (предузећу, установи и друго).

**Члан 4.**

Јавна паркиралишта могу бити:

- општа,

- посебна,

- привремена и

- повремена.

**Члан 5.**

Општа паркиралишта су делови коловоза, тротоара или површине између коловоза и тротоара и друге површине посебно одређене и обележене за паркирање моторних возила.

Посебна паркиралишта су посебно одређени, изграђени објекти и уређене површине за паркирање моторних возила који могу бити са контролисаним уласком и изласком возила.

Контрола уласка и изласка возила са посебног паркиралишта може се вршити постављањем рампе или објекта за наплату.

Посебна паркиралишта могу бити трајног и привременог карактера.

Привремена паркиралишта су јавне површине које су планом предвиђене за другу намену, а до привођења земљишта планираној намени могу се привремено одредити за паркиралишта.

Повремена паркиралишта су јавне површине које се одређују за паркирање возила учесника и посетилаца већих скупова, спортских, културних и других манифестација.

Корисник простора из члана 3. став 2. ове одлуке може посебне површине уступати Вршиоцу комуналне делатностикоје ће те просторе уредити и користити као јавна паркиралишта.

 **Члан 6.**

Општа паркиралишта деле се у три категорије:

1. У прву категорију (у даљем тексту:„црвена зона“) по правилу спадају општа паркиралишта која се налазе на површинама јавног саобраћаја у ужем центру насељеног места Велика Плана, на деловима јавних површина где је изражена посебна потреба за паркирањем возила;
2. У другу категорију (у даљем тексту:“плава зона“) по правилу спадају општа паркиралишта у ширем центру насељеног места Велика Плана);
3. У трећу категорију (у даљем тексту:“зелена зона“) по правилу спадају сва остала општа паркиралишта на територији општине Велика Плана.

**Члан 7.**

 Услови коришћења јавних паркиралишта утврђују се овом одлуком, док се накнада за коришћење јавних паркиралишта и други трошкови настали у процесу обављања ове комуналне делатности утврђују ценовником који доноси Вршилац комуналне делатности на који сагласност даје Скупштина општине Велика Плана.

Ближе уређење зона паркирања, дозвољено време паркирања у тим зонама, начин наплате накнаде за коришћење на јавним паркиралиштима и остала питања дефинишу се Правилником о јавним паркиралиштима (у даљем тексту: Правилник).

Правилник из става 2. овог члана доноси Општинско веће општине Велика Плана, на предлог Општинске управе општине Велика Плана.

**Члан 8.**

Јавна паркиралишта обележавају се саобраћајном сигнализацијом, у складу са прописима о безбедности саобраћаја.

Јавна паркиралишта морају да имају на видном месту истакнуто обавештење које садржи: зону, категорију моторних возила која се могу паркирати, начин паркирања и наплате, као и временско ограничење коришћења јавног паркиралишта.

Саобраћајну сигнализацију на јавним паркиралишта поставља управљач јавног пута, о трошку Вршиоца комуналне делатности.

**Члан 9.**

Вршилац комуналне делатностије дужан да обележи паркинг места за возила особа са инвалидитетом и паркинг места за доставна возила на јавним паркиралиштима, а на основу решења управљача јавног пута*.*

**Члан 10.**

Текуће одржавање јавних паркиралишта обавља Вршилац комуналне делатности у складу законом.

Вршилац комуналне делатности је дужан да јавна паркиралишта чисти од отпада, у зимском периоду уклања снег и лед, опрема их и обележава у складу са чланом 8. ове одлуке, односно на начин којим се обезбеђују услови за безбедно и несметано коришћење.

II КОРИШЋЕЊЕ ЈАВНИХ ПАРКИРАЛИШТА

**Члан 11.**

Јавна паркиралишта се користе за паркирање моторних возила физичких лица, правних лица и предузетника (у даљем тексту: корисник).

Корисником паркиралишта, у смислу одредаба ове одлуке, сматра се возач или власник возила, ако возач није идентификован.

**Члан 12.**

Посебна паркиралишта се могу, изузетно, на основу решењу Одељења за урбанизам и грађевину, имовинско-правне и комунално –стамбене послове Општинске управе општине Велика Плана, привремено користити за друге намене (забавне, културне, туристичке, привредне, спортске манифестације и друго).

III НАПЛАТА ПАРКИРАЊА

**Члан 13.**

За коришћење јавног паркиралишта на којима се врши наплата, корисник је дужан да плати одговарајућу накнаду према Ценовнику.

Обавезе корисника јавног паркиралишта укључујући и плаћање накнаде комуналне услуге, настају започињањем коришћења јавног паркиралишта, односно почетком пружања комуналне услуге и када се она користи супротно прописима којима се уређује та комунална делатност.

Коришћење обележеног паркинг места за особе са инвалидитетом је бесплатно, под условима и на начин предвиђен главом V ове одлуке.

**Члан 14.**

Одлуку о промени цена паркирања доноси Вршилац комуналне делатности.

Сагласност на одлуку о промени цена паркирања даје Скупштина општине Велика Плана.

**Члан 15.**

Корисник јавног паркиралишта је обавезан да:

1. плати коришћење паркинг места према времену задржавања на прописан начин на јавним паркиралиштима на којима се врши наплата у складу са правилником и ценовником,

2. поступа у складу са дозвољеним временом коришћења паркинг места утврђеним правилником,

3. користи паркинг место у складу са саобраћајним знаком (хоризонталном и вертикалном сигнализацијом којима је означено паркинг место).

**Члан 16.**

Возила инспекције, хитне медицинске помоћи, полиције, војске и ватрогасна возила у току интервентних акција, не плаћају накнаду за коришћење јавног паркиралишта.

**Члан 17.**

Физичка лица, правна лица (станари и корисници пословног простора) и предузетници који имају пребивалиште, односно седиште у зонама простирања општих паркиралишта могу да користе општа паркиралишта као повлашћени корисници под условима и на начин дефинисан Правилником.

Поседовање повлашћене паркинг карте за паркирање не представља истовремено и резервацију одређеног паркинг места.

Повлашћену паркинг карту Вршилац комуналне делатностиможе издати једном повлашћеном кориснику за највише једно возило по једној адреси пребивалишта, односно седишта.

Вршилац комуналне делатности може издати претплатну паркинг карту или резервацију за возило према правилнику.

**Члан 18.**

За коришћење јавног паркиралишта на којима се врши наплата у складу са правилником корисник је дужан да у возилу поседује важећу паркинг карту или паркирање плати електронским путем, о чему Вршилац комуналне делатности води евиденцију.

Корисник паркиралишта је дужан да:

1. истакне купљену паркинг карту на видном месту с унутрашње стране предњег ветробранског стакла возила како би била у потпуности видљива у поступку контроле овлашћеног лица или плати паркирање електронским путем и

2. у паркинг карту унесе тачне податке.

Заустављањем или паркирањем возила на паркинг месту, корисник прихвата прописане услове за коришћење јавног паркиралишта.

Истицањем паркинг карте или уплатом електронским путем, корисник стиче право коришћења паркинг места.

Вршилац комуналне делатности нема обавезу чувања возила и не сноси одговорност за оштећење или крађу возила.

**Члан 19.**

Контролу паркирања, односно исправност коришћења јавних паркиралишта, врше овлашћена лица Вршиоца комуналне делатности.

Овлашћена лица Вршиоца комуналне делатности су контролори и наплатиоци.

Контролори и наплатиоци Вршиоца комуналне делатности имају службене легитимације и носе службена одела.

Вршилац комуналне делатностииздаје легитимацију и утврђује изглед службеног одела.

**Члан 20.**

Корисник који поступи супротно одредбама члана 15. и 18. став 2. ове одлуке дужан је да плати посебну паркинг карту.

Посебна паркинг карта је накнада за целодневно коришћење општих паркиралишта у свим зонама без ограничења на дан издавања.

Налог за плаћање посебне паркинг карте издаје контролор и уручује га кориснику. Када контролор није у могућности да уручи налог кориснику, причвршћује га на возило и тиме се сматра да је достављање извршено, а касније уништење налога нема утицај на ваљаност достављања и не одлаже плаћање посебне паркинг карте.

Корисник паркирања је дужан да поступи по примљеном налогу и плати посебну паркинг карту, у року од осам дана од дана достављања, на начин назначен у налогу.

IV ЗАБРАНЕ И ПОСТУПАЊЕ СА НЕПРОПИСНО ПАРКИРАНИМ ВОЗИЛИМА

**Члан 21.**

На јавним паркиралиштима забрањено је:

1. паркирање возила супротно саобраћајном знаку (хоризонталној и вертикалној сигнализацији), ометање коришћења паркиралишта и друго,

2. паркирање возила без регистарских ознака и нерегистрованих возила са таблицама,

3. остављање неисправног или хаварисаног возила, односно прикључног возила, без сопственог погона,

4. вршити заузимање паркинг места путем ограђивања или ометање паркирања других возила,

5. вршити заузимање паркинг места такси возилима за време обављања делатности,

6. на паркинг месту постављати ограде или сличне препреке,

7. прање и поправка возила и друге радње које доводе до прљања и уништавања јавног паркиралишта и

8. обављати било коју радњу сем паркирања.

**Члан 22.**

У случајевима када се јавна паркиралишта користе супротно одредбама члана 21. став 1. тачка 2) и 3) ове одлуке, као и када се возила паркирају на површинама које нису одређене за паркирање моторних возила, комунални инспектор Одељења за инспекцијске послове Општинске управе општине Велика Плана (у даљем тексту: комунални инспектор), наредиће кориснику, ако је присутан, да одмах уклони возило са паркиралишта, односно јавних површина, под претњом принудног извршења.

Уколико се корисник не налази на лицу места, комунални инспектор ће донети решење којим ће наложити да се возило уклони у одређеном року, који се може одредити и на минуте. Комунални инспектор решење ће причврстити на возило, уз назначење дана и часа када је налепљено и тиме се сматра да је достављање извршено, а доцније оштећење, уништење или уклањање овог решења не утиче на ваљаност достављања.

Уколико комунални инспектор путем видео надзора или фото записа утврди да се јавна паркиралишта користе супротно одредбама члана 21. став 1. тачка 2) и 3) ове одлуке, као и када се возила паркирају на површинама које нису одређене за паркирање моторних возила, донеће решење у електронској форми којим ће наложити да се возило уклони или поставе уређаји за спречавање одвожења возила. Решење се доставља овлашћеном лицу Вршиоца комуналне делатности које обавља уклањање возила или поставља уређаје за спречавање одвожење возила. Ово решење се причвршћује на возило, уз назначење дана и часа када је причвршћено, а тиме се сматра да је достављање извршено.

**Члан 23.**

Изузетно, комунални инспектор ће донети решење за премештање возила са јавних паркиралишта у случајевима када се јавна паркиралишта користе у складу са одредбама ове одлуке, ако то налаже потреба:

- одржавања јавних манифестација (литије, митинзи, разне поворке), спортских манифестација (маратон и друго),

- обезбеђења трасе кретања дипломатских представника или високих званичника страних држава,

- извођења радова на путу, услед елементарних непогода, више силе и друго.

У случајевима из претходног става овог члана накнаду за премештање возила дужан је да плати организатор или подносилац захтева.

**Члан 24.**

Комунални инспектор донеће решење којим ће наложити да се на јавним паркиралиштима изврши уклањање возила корисника који користи јавна паркиралишта, а за кога се увидом у информациони систем контроле и наплате Вршиоца комуналне делатностиутврди да има неплаћену посебну паркинг карту која је издата најмање 10 (десет) дана пре дана уклањања возила, а уз обезбеђење извештаја Вршиоца комуналне делатности, фото снимака и уз сачињавање записника са лица места.

**Члан 25.**

Вршилац комуналне делатности је дужан да на возило на којем су постављени уређаји којима се спречава одвожење возила, испод брисача на предњем ветробранском стаклу или на стаклу возачевих врата видно истакне обавештење да су на возилу постављени уређаји.

Обавештење садржи:

- адресу Вршиоца комуналне делатности,

- број телефона Вршиоца комуналне делатности,

- време до ког је корисник дужан да се лично јави или да позове телефоном Вршиоца комуналне делатности.

Након што је корисник извршио уплату за посебну паркинг карту или посебне паркинг карте и накнаду за услугу постављања уређаја, овлашћени радник Вршиоца комуналне делатности ће уклонити уређаје који су постављени на возилу.

Уколико се корисник не појави до времена уписаног у обавештењу, возило на коме су постављени уређаји којима се спречава одвожење возила биће уклоњено специјалним возилом на за то одређено место, при чему приликом преузимања возила плаћа посебну, накнаду за постављање уређаја којима се спречава одвожење возила и накнаду за уклањање возила специјалним возилом.

 **Члан 26.**

Власници уклоњених возила су у обавези да у року од 120 календарских дана преузму уклоњено возило.

Уколико се возило не преузме у року из става 1.овог члана, Вршилац комуналне делатности може да возило прода како би се намирили трошкови лежарине, одношења возила и остали трошкови настали у поступку уклањања возила.

**Члан 27.**

Вршилац комуналне делатности је дужaн да поступи по решењу комуналног инспектора и изврши постављање уређаја за спречавање одвожења возила, односно изврши уклањање или премештање возила.

Овлашћено лице Вршиоца комуналне делатности задужено за те послове, сачињава документацију (записник и фото снимак) у прилогу решења са видљивим чињеничним стањем, која се чува у архиви Вршиоца комуналне делатности.

**Члан 28.**

Поступак уклањања или премештања возила сматра се започетим када специјално возило стигне на место рада или када су започете радње за припрему уклањања или премештања возила, а сматра се завршеним моментом одмицања најмање једног пара точкова возила од подлоге, након чега није могуће извршити прекид уклањања возила по издатом решењу.

Поступак постављања уређаја за спречавање одвожења возила сматра се започетим када се на точак почне стављати уређај за спречавање одвожења возила, а сматра завршеним када се на једном точку постави тај уређај.

Уклањање возила, односно постављање уређаја за спречавање одвожења возила ће се прекинути ако се корисник појави на лицу места пре него што се заврши започети поступак и прихвати да уклони возило, а уз претходно плаћене накнаде за предузете радње.

Уклањање возила ће се прекинути и у случају када се утврди постојање немогућности сигурног подизања возила или транспорта возила (аутобуса, теретних возила, прикључних возила, радних машина, видно оштећених возила, возила на неприступачном месту).

**Члан 29.**

Уклоњена возила Вршилац комуналне делатности односи и чува на за то одређено место.

На месту предвиђеном за чување возила Вршилац комуналне делатности мора обезбедити чуварску службу.

У периоду од почетка уклањања возила па до момента преузимања возила од стране корисника, Вршилац комуналне делатности сноси материјалну одговорност за уклоњено возило.

**Члан 30.**

Уклоњено возило корисник може преузети тек по уплати свих накнада за предузете радње Вршиоца комуналне делатности, у складу са правилником и ценовником.

V КОРИШЋЕЊЕ ПАРКИНГ МЕСТА ОД СТРАНЕ ОСОБА СА ИНВАЛИДИТЕТОМ

**Члан 31.**

Право на бесплатно коришћење посебно обележених паркинг места на јавним паркиралиштима на територији општине Велика Плана и право на паркинг карту у форми ИПК налепнице – знака за означавање возила особе са инвалидитетом (у даљем тексту: ИПК налепница), имају:

1) војни инвалиди и цивилни инвалиди рата од I до IV групе;

2) трајно оштећење доњих екстремитета - 70%;

3) обољење бубрега које захтева трајну хемодијализу;

4) губитак вида на оба ока - 100%, односно смањење обостраног вида - 90%;

5) комбинована или вишеструка ометеност;

6) аутизам.

Право на коришћење посебно обележених паркинг места на јавним паркиралиштима на територији општине Велика Плана и право ИПК налепницу, особа са инвалидитетом из става 1. тачка 1) до 6) овог члана може да оствари под условом:

1) да има пребивалиште на територији општине Велика Плана (доказ: лична карта, односно пријава пребивалишта за малолетно дете);

2) да је власник возила или корисник возила на основу уговора о лизингу (доказ: саобраћајна дозвола, односно уговор о лизингу).

3) да саобраћајна дозвола издата за возило са VP регистарским ознакама.

**Члан 32.**

Ради остваривања права на коришћење посебно обележених паркинг места на јавним паркиралиштима на територији општине Велика Плана и права ИПК налепницу особа са инвалидитетом из члана 31. став 1. тачка 1) дужна је да Одељењу за друштвене делатности Општинске управе општине Велика Плана достави на увид:

 - оригинал или оверену фотокопију решења надлежног органа о признатом својству војног и цивилног инвалида од I до IV групе (100%-80% инвалидитета);

- личну карту, односно пријаву пребивалишта за малолетно дете;

- саобраћајну дозволу, односно уговор о лизингу;

Уколико је власник возила члан уже породице корисника (родитељ, старатељ, хранитељ, брачни друг, ванбрачни партнер или дете), поред саобраћајне дозволе односно уговора о лизингу, потребно је доставити и другу документацију под условом да се возило не користи у сврху обављања делатности:

- лична карта корисника и члана уже породице (морају бити на истој адреси пребивалишта)

- извод из матичне књиге рођених /венчаних

- оверена изјава два сведока (за ванбрачног партнера)

- решење надлежног центра за социјални рад о стављању под старатељство, односно смештаја у хранитељску породицу;

**Члан 33.**

Ради остваривања права на коришћење посебно обележених паркинг места на јавним паркиралиштима на територији општине Велика Плана и права ИПК налепницу особа са инвалидитетом из члана 31. став 1. тачка 2) до 4) дужна је да Одељењу за друштвене делатности Општинске управе општине Велика Плана достави на увид:

 - оригинал или оверену фотокопију решења или уверења комисије органа вештачења Републичког фонда за пензијско и инвалидско осигурање о врсти и степену телесног оштећења или оригинал или оверену фотокопију налаза, оцене и мишљења комисије органа вештачења о врсти и степену телесног оштећења и (по потреби Решење надлежног центра за социјални рад);

- личну карту, односно пријаву пребивалишта за малолетно дете;

- саобраћајну дозволу, односно уговор о лизингу;

Уколико је власник возила члан уже породице корисника (родитељ, старатељ, хранитељ, брачни друг, ванбрачни партнер или дете), поред саобраћајне дозволе односно уговора о лизингу, потребно је доставити и другу документацију под условом да се возило не користи у сврху обављања делатности:

- лична карта корисника и члана уже породице (морају бити на истој адреси пребивалишта)

- извод из матичне књиге рођених /венчаних

- оверена изјава два сведока (за ванбрачног партнера)

-решење надлежног Центра за социјални рад о стављању под старатељство, односно смештаја у хранитељску породицу;

**Члан 34.**

Ради остваривања права на коришћење посебно обележених паркинг места на јавним паркиралиштима на територији општине Велика Плана и права ИПК налепницу соба са инвалидитетом из члана 30. став 1. тачка 5) и 6) дужна је да Одељењу за друштвене делатности Општинске управе општине Велика Плана достави на увид један од следећих докумената:

- Решење или уверење комисије органа вештачења Републичког фонда за пензијско и инвалидско осигурање о врсти и степену телесног оштећења;

- Решење надлежног центра за социјални рад и налаз оцена и мишљење комисије органа вештачења о врсти и степену телесног оштећења;

- Решење о категоризацији издато до 2009. године;

- Правоснажна судска одлука о лишавању пословне способности;

- Решење органа старатељства о стављању под старатељство са наводима о степену и врсти сметњи у развоју;

- Одлука надлежног суда о продужењу родитељског права.

Поред документа из става 1. овог члана подносилац захтева дужан је да достави и:

- личну карту, односно пријаву пребивалишта за малолетно дете;

- саобраћајну дозволу, односно уговор о лизингу;

Уколико је власник возила члан уже породице корисника (родитељ, старатељ, хранитељ, брачни друг, ванбрачни партнер или дете), поред саобраћајне дозволе односно уговора о лизингу, потребно је доставити и другу документацију под условом да се возило не користи у сврху обављања делатности:

- лична карта корисника и члана уже породице (морају бити на истој адреси пребивалишта)

- извод из матичне књиге рођених /венчаних

- оверена изјава два сведока (за ванбрачног партнера)

- решење надлежног Центра за социјални рад о стављању под старатељство, односно смештаја у хранитељску породицу.

**Члан 35.**

О праву на бесплатно коришћење посебно обележених паркинг места на јавним паркиралиштима на територији општине Велика Плана и праву на ИПК налепницу одлучује решењем Општинска управа Општине Велика Плана – Одељење за друштвене делатности, на захтев странке, који се предаје непосредно Општинској управи Општине Велика Плана, са потребним доказима.

Подносилац захтева попуњава образац – захтев који је садржи следеће податке: име (име једног родитеља) и презиме носиоца права (лица са инвалидитетом) и адреса; ЈМБГ носиоца права; име ( име једног родитеља) и презиме подносиоца захтева (лица које у име носиоца права подноси захтев) и адреса; ЈМБГ подносиоца захтева и адреса; подаци о власнику путничког возила (име, име једног родитеља и презиме); подаци из саобраћајне дозволе за возило (марка, тип, број шасије и број мотора) и регистарски број возила.

Образац - захтев садржи и сагласност корисника права за обраду личних података које је обавезно попунити и потписати у складу са законом којим се уређује заштита података о личности.

**Члан 36.**

Општинска управа – Одељење за друштвене делатности одлучује решењем на основу достављене документације у року од 7 дана од дана подношења захтева уз који су поднети сви неопходни докази.

Уз решење из става 1. овог члана кориснику права на бесплатно коришћење обележених паркинг места за особе са инвалидитетом доставља се и ИПК налепница на којој су утиснути подаци о њеном издаваоцу и регистрационој ознаци возила.

Општинска управа - Одељење за друштвене делатности води евиденцију о донетим решењима и издатим ИПК налепницама.

Против решења Општинске управе – Одељења за друштвене делатности може се изјавити жалба Општинском већу општине Велика Плана, преко Општинске управе, у року од 15 дана од дана пријема решења**.**

**Члан 37.**

Право на обележено паркинг место на јавним општим паркиралиштима може да оствари особа са инвалидитетом само за једно возило.

ИПК налепница издаје се за текућу календарску годину и важи до 31. јануара наредне календарске године.

Право на бесплатно коришћење обележених паркинг места за особе са инвалидитетом на јавним паркиралиштима на територији општине Велика Плана имају и лица са територије других јединица локалне самоуправе у Републици Србији чија су возила обележена ИПК налепницом других издаваоца за текућу календарску годину.

**Члан 38.**

Власник возила или корисник возила на основу уговора о лизингу, у обавези је да сваку промену од утицаја на остваривање права пријави Општинској управи – Одељењу за друштвене делатности у року од 15 дана од настанка промене и поднесе захтев за измену решења.

Уз захтев из става 1. овог члана прилажу се докази о насталим променама.

Под променама подразумевају се: промена власника возила, промена регистарских ознака возила, смрт власника возила, односно корисника возила (по уговору о лизингу), промене у здравственом статусу и врсти и степену телесног оштећења укључујући обавезу преиспитивања (контролни преглед) и друге промене које су од утицаја на остваривање права на коришћење обележених паркинг места на јавним паркиралиштима на територији општине Велика Плана.

Лице коме је признато право на основу решења губи право на бесплатно коришћење обележених паркинг места уколико не пријави промену у складу са ставом 1. овог члана.

VI НАДЗОР

**Члан 39.**

Надзор над применом одредаба ове Одлуке врши Општинска управа општине Велика Плана.

Послове инспекцијског надзора над применом одредаба ове одлуке и аката донетих на основу ове одлуке врши одсек управе надлежан за послове комуналне инспекције, осим одредаба члана 8. и члана 9, над чијом применом надзор врши одсек управе надлежан за послове саобраћајне инспекције.

Комунални инспектор у вршењу инспекцијског надзора има сва овлашћења прописана чланом 32. став 2. Закона о комуналним делатностима(''Службени гласник РС'', број 88/2011 и 104/2016).

Против решења овлашћеног лица Општинске управе општине Велика Плана може се изјавити жалба Општинском већу општине Велика Плана, у року од 15 (петнаест) дана од дана достављања.

Жалба изјављена против решења не одлаже извршење решења.

VI КАЗНЕНЕ ОДРЕДБЕ

**Члан 40.**

Новчаном казном у фиксном износу од 100.000,00 динара казниће се за прекршај издавањем прекршајног налога Вршилац комуналне делатности ако поступи супротно одредбама члана 8., члана 9., члана 10., члана 12., члана 19. став 1. и 4., члана 25. став 1. и 3. и члана 28.

За прекршај из става 1. овог члана казниће се новчаном казном у фиксном износу од 5.000,00 динара и одговорно лице у правном лицу.

Новчаном казном фиксном износу од 5.000,00 динара казниће се за прекршај издавањем прекршајног налога контролор уколико поступи супротно одредбама члана 16. став 3. ове одлуке.

**Члан 41.**

Новчаном казном у фиксном износу од 50.000,00 динара казниће се за прекршај издвањем прекршајног налога правно лице ако поступи супротно одредбама члана 12., члана 18. став 1. и 2. и члана 21. став 1. тачка 2, 3, 4, 5, 6. и 8. ове Одлуке.

За прекршај из става 1. овог члана казниће се новчаном казном у фиксном износу од 5.000,00 динара и одговорно лице у правном лицу.

Новчаном казном у фиксном износу од 20.000,00 динара казниће се за прекршај издавањем прекршајног налога предузетник ако поступи супротно одредбама члана 12., члана 18. став 1. и 2. и члана 21. став 1. тачка 2, 3, 4, 5, 6. и 8. ове Одлуке.

Новчаном казном у фиксном износу од 5.000,00 динара казниће се за прекршај издавањем прекрашајног налога физичко лице ако поступи супротно одредбама члана 12., члана 18. став 1. и 2. и члана 21. став 1. тачка 2, 3, 4, 5, 6. и 8. ове Одлуке.

**Члан 42.**

Новчаном казном у фиксном износу казниће се за прекршај издавањем прекршајног налога ако не поступи или поступи супротно одредбама члана 15. став 1. тачка 3. и члана 21. став 1. тачка 1. и 7. ове одлуке и то:

- правно лице у износу од 50.000,00 динара,

- одговорно лице у правном лицу у износу од 5.000,00 динара,

- предузетник у износу од 10.000,00 динара,

- физичко лице у износу од 5.000,00 динара.

VII ПРЕЛАЗНЕ И ЗАВРШНЕ ОДРЕДБЕ

**Члан 43.**

 Правилник о јавним паркиралиштима и ценовник донеће се у року од 6 месеци од дана ступања на снагу ове одлуке.

**Члан 44.**

Ступањем на снагу ове Одлуке престаје да важи Одлука о јавним паркиралиштима општине Велика Плана ("Међуопштински службени лист општина Велика Плана и Смедеревска Паланка"', број 10/2005).

**Члан 45.**

Ова одлука ступа на снагу осмог дана од дана објављивања у "Међуопштинском службеном листу општина Велика Плана и Смедеревска Паланка".

**Број: 011- 41/2017-I**

**У Великој Плани, 28. априла 2017.године**

**СКУПШТИНА ОПШТИНЕ ВЕЛИКА ПЛАНА**

 **ПРЕДСЕДНИК**

 **Ненад Перић**